Obitelj pokojnog predsjednika Franje Tuđmana izgubila je spor s državom u zagrebačkoj Palači pravde.

Sutkinja Vinka Nobilo odbila je tužbeni zahtjev obitelji Tuđman da im RH na čuvanje preda neklasificiranu dokumentaciju dr. Tuđmana, transkripte, elektroničke zapise njegovih razgovora s mnogima iz domaćeg i međunarodnog političkog života, pisma građana, državnika...

Ta je arhivska građa pohranjena u Hrvatskom državnom arhivu od 2001. Obitelj Tuđman podredno je tužbom tražila da se ta građa, ostane li u Državnom arhivu, čuva kao privatni arhiv dr. Tuđmana i da se ne može davati na uvid drugima bez njihova odobrenja, no i taj je zahtjev odbijen.

– Dokumentacija koja je nastala radom i djelovanjem predsjednika RH dr. Franje Tuđmana dokumentacija je koja je nastala u obavljanju javne službe predsjednika države. Nije osnovan stav obitelji Tuđman da je riječ o dokumentima koji su im kao ostavina dr. Tuđmana trebali pripasti u nasljedstvo – piše u presudi sutkinja. Neosnovan je, za sud, zahtjev obitelji Tuđman da im dokumentacija pripada kao nasljednicima po Zakonu o autorskom pravu.

– Žalit ćemo se na presudu jer je sud arbitražno odredio da dokumentacija pokojnog predsjednika nije autorsko djelo. Kako nisu autorsko djelo njegovi govori koje je sam pisao rukom, kako nisu autorsko djelo njegove recenzije knjiga? Državni je arhiv vještačenjem utvrdio da je to arhivska građa, ali se nije očitovao je li to autorsko djelo – kaže odvjetnik Ante Vukorepa.

>> Ankica Tuđman: Neka samo režu, drugima je teže